Source: https://www.jezova.sk/sk/osobny-bankrot.html
Timestamp: 2019-02-23 23:03:41+00:00
Document Index: 4456455

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ']

Osobný bankrot— JUDr. Daniela Ježová, LL.M., Ph.D.
JUDr. Daniela Ježová, LL.M., Ph.D.
​V súvislosti so zmenou právnej úpravy od roku 2017 je nevyhnutné kontaktovať Centrum právnej pomoci. Naša advokátska kancelária vám poskytne odbornú konzultáciu vo veci osobného bankrotu a otázok s tým súvisiacich. Môžete nás kontaktovať cez kontaktný formulár alebo počas pracovných dní na tel. čísle 02/2102 5330.
Realizáciu osobného bankrotu, ktorý sa v právnej terminológií nazýva malý konkurz, upravuje zákon č. 7/2005 Z.z. o konkurze a reštrukturalizácii a o zmene a doplnení niektorých zákonov. Osobný bankrot nie je strašiak, ale slúži ako východisko z vašich narastajúcich dlhov.
Osobný bankrot je pre vás určený ak:
• ste fyzická osoba (nepodnikateľ);
• vaše dlhy začnú prevyšovať hodnotu vašeho majetku; a
• aj pri maximálnej snahe o splácanie dlhov, vaše dlhy neustále narastajú.
Vyhlásenie osobného bankrotu však podlieha niekoľkým podmienkam.
1. Hlavnou podmienkou osobného bankrotu je platobná neschopnosť dlžníka. Platobne neschopným sa stanete, ak:
• nie ste schopný uhradiť aspoň 2 peňažné dlhy (faktúry, sociálne poistenie, zdravotné poistenie, atď.), 30 dní po lehote ich splatnosti; a
• tieto peňažné dlhy nie ste schopný uhradiť viac ako jednému veriteľovi.
2. Ďalšou podmienkou vyhlásenia osobného bankrotu je, že váš majetok musí mať hodnotu najmenej 1 659, 70 Eur, v akejkoľvek forme. Inak súd konanie o osobnom bankrote zastaví pre nedostatok vášho majetku.
3. Ešte pred podaním návrhu na osobný bankrot na príslušnom súde, je potrebné zaplatiť na účet súdu preddavok na odmenu a výdavky správcu vo výške 663,88 Eur.
4. Návrh na vyhlásenie osobného bankrotu je potrebné podať:
• na okresnom súde v mieste vášho bydliska (bydlisko dlžníka);
• do 30 dní od zistenia toho, že ste platobne neschopný.
Takýto návrh môže okrem dlžníka podať aj veriteľ, v mene dlžníka likvidátor alebo aj iná osoba, ak to ustanovuje zákon.
Návrh na osobný konkurz musí obsahovať nasledovné informácie a prílohy:
• ktorému súdu je návrh určený (okresný súd v mieste bydliska dlžníka);
• kto ho robí (dlžník, veriteľ, likvidátor alebo iná osoba);
• ktorej veci sa týka a čo návrh sleduje (vyhlásenie osobného bankrotu);
• dátum podania návrhu;
• podpis (ak návrh nepodáva orgán verejnej moci, podpis musí byť úradne osvedčený);
• povinnými prílohami sú zoznam majetku, zoznam dlhov, osvedčenie o zaplatení preddavku súdu vo výške 663,88 Eur, atď.
V prípade, ak súd návrh na vyhlásenie osobného bankrotu odmietne alebo nezačne vo veci konať z iného dôvodu alebo ak navrhovateľ vezme svoj návrh späť, preddavok vo výške 663,88 Eur bude navrhovateľovi vrátený.
Ak súd osobný bankrot vyhlási, súd určí správcu, ktorý figuruje ako mediátor a sprostredkovateľ komunikácie medzi dlžníkom a veriteľmi. Správca určí výšku majetku dlžníka, tento majetok speňaží a čiastočne vyplatí veriteľom dlhy. Správca však nemôže predať vaše osobné veci, nevyhnutné vybavenie domácnosti, zdravotné pomôcky, a pod. V prípade, ak správca siahne na vaše bývanie, je povinný zabezpečiť vám náhradné ubytovanie.
Po úspešnom ukončení fázy osobného bankrotu nasleduje druhá možná fáza, ktorá sa nazýva oddlženie. Návrh na oddlženie môžete podať na súd:
• spolu s návrhom na vyhlásenie osobného bankrotu; alebo
• počas priebehu samotného konkurzného konania.
Aby mohlo dôjsť k vášmu oddlženiu, musí najprv prebehnúť prvá fáza, čiže úspešné ukončenie osobného bankrotu.
Návrhu na oddlženie súd môže, ale aj nemusí vyhovieť. Závisí to najmä od vášho správania pred a počas konkurzného konania a od vášho úprimného záujmu zaplatiť dlhy aj zvyšným veriteľom, ktorí neboli uspokojení počas prvej fázy (konanie o osobnom bankrote). Taktiež by ste mali mať zabezpečený pravidelný príjem.
Ak súd oddlženie povolí, znamená to pre vás:
• 3-ročné skúšobné obdobie, počas ktorého sú všetky vaše úkony pod dohľadom správcu;
• povinnosť vynaložiť všetku snahu a využiť všetky dostupné možnosti na získanie finančných prostriedkov na zaplatenie vašich zvyšných dlhov;
• na konci každého roka povinnosť uhradiť správcovi určitú sumu, ktorá však nesmie prevýšiť hodnotu 70% vašich čistých príjmov za celý rok.
Z tejto sumy si správca odpočíta svoju odmenu a zvyšok použije na (čiastočné) vyplatenie vašich dlhov. Skúšobné obdobie sa končí buď riadne po uplynutí doby 3 rokov, alebo predčasne, ak porušíte svoje povinnosti.
Po riadnom ukončení skúšobného obdobia 3 rokov súd vyhlási vaše úplné oddlženie. To znamená, že veritelia už nebudú môcť od vás požadovať zaplatenie dlhov, ktoré boli prihlásené u správcu počas prvej fázy osobného bankrotu. Dlhy a záväzky, ktoré vám vzniknú po ukončení prvej fázy osobného bankrotu a počas skúšobnej doby 3 rokov, vám však oddlžením nezanikajú.
Celkový proces zbavenia sa dlhov sa teda skladá z dvoch fáz:
• osobný bankrot (malý konkurz); a
• oddlženie.
Dĺžka trvania prvej fázy je cca 6 mesiacov, v závislosti od náročnosti prípadu. Druhá fáza má presne stanovenú dĺžku 3 rokov. Celý proces preto trvá cca 3,5 roka.
Osobný bankrot je pre vás ideálnym spôsobom, ako vyrovnať svoje dlhy a začať nový život bez záväzkov. V prípade akýchkoľvek nejasností a otázok nás neváhajte kontaktovať.
Osobný bankrot od 2017 po novom​
Služby poskytujeme s radosťou a nadšením pre vec.
Úspech našich klientov je náš úspech.
Profesionalita, flexibilita, spokojnosť, právne riešenia na mieru.
Medzinárodná veľkosť cez partnerstvá po celom svete.
Členstvo v medzinárodných sietiach
sídlo SR:
sídlo ČR:
Palackého 1, 110 00 Praha
+421 915 750 804
jezova@lawyer.com
www.jezova.sk
© 2019 JUDr. Daniela Ježová, LL.M., Ph.D. | Powered by GetSimple Theme by tnerb.com